Orla Hav (S), 2008-11-27:
Dansk Folkeparti vil forhindre, at Den Lille Havfrue indgår i forbindelse med Expo-udstillingen i Shanghai i 2010.
Fra Socialdemokraternes side vil vi gerne vurdere forslaget ud fra tre vinkler: Er det Folketingets opgave at forhindre kreative initiativtagere i at realisere en oplevelse, der måske kan give en positiv international opmærksomhed på Danmark?
Nej, det er ikke Folketingets opgave efter vores mening.
Er det så Folketingets opgave at detailstyre dansk foretagsomhed med hensyn til at tilkæmpe sig en plads i en global verden, hvor konkurrencen er benhård og vi alle er dybt afhængige af, at det lykkes dansk erhverv at indtage en plads i idéudvikling, produktion og afsætning af varer?
Nej, det er heller ikke Folketingets opgave.
Igen er det dybest set
et anliggende mellem erhvervslivet og ejerne af Den Lille Havfrue.
Her kunne vores argumentation godt stoppe, men hvis den gjorde det, ville den ikke tage stilling til det forsøg på at tage den danske kulturarv eller en del af den som gidsel for en snæver national tænkning med meget stærke stænk af populisme.
Når Dansk Folkeparti vil bruge Folketingets tid på et forsøg på at lukke os inde i egen selvtilstrækkelighed, fortjener det en klar tilbagevisning af mennesker, der hylder frisind, tolerance og åbenhed i en global verden.
Baggrund for Den Lille Havfrues verdensomspændende succes er vores internationalt anerkendte og højt priste digter og eventyrforfatter H.C. Andersen, og lige netop H.C. Andersen lader sig ikke bure inde i nationalromantisk tænkning krydret med snæversyn.
H.C. Andersen var om nogen eksponent for viljen til at møde det fremmede, det nye, det ukendte og lade det danne grundlag for fortolkningen af menneskelivets store og små spørgsmål.
Klarest sagde H.C. Andersen det i sit korte og fyndige udtryk: At rejse er at leve.
Heller ikke den nye og fremmede teknologi tog H.C. Andersen afstand fra; tværtimod modtog han i »Jylland mellem tvende have« dampteknologien som en berigelse af menneskets muligheder for at udforske den spændende verden, vi bebor.
Selv det problematiske møde mellem forskellige naturer og kulturer tager H.C. Andersen stilling til i »Laserne«.
Der skriver han om de kurrer på tråden, der kan opstå, når udsynet fra hjemlandet forhindres af mangel på forståelse.
Her er digterens morale: »Der kan også komme noget godt ud af laserne, når de først er af kludebunken og forvandlingen er sket til sandhed og skønhed, de lyser i god forståelse og i den er velsignelse.«
Er det Folketingets opgave at forhindre, at dansk kulturs ypperste frembringelser tages som gidsler af snævre nationale hensyn?
Ja, det er i høj grad Folketingets opgave, og derfor skal vi appellere til at afvise forslaget fra Dansk Folkeparti. Dansk Folkeparti gør meget ud af at vise sig frem som et parti med stor indflydelse og medansvar for den daglige politiske linje i Danmark.
Måske kunne man sammenligne med, hvis man var fra Dansk Folkeparti, at man ville give indtryk af at have været en grim ælling, der var forvandlet til en smuk svane.
Så skal jeg bare opfordre til, at man også aflægger andegårdsmanererne og lader være med at nappe og bide ad alt muligt, der ser anderledes ud eller har ideer, som er anderledes, stopper smålighed og i øvrigt er indstillet på at udfylde den rolle i en international sammenhæng, som gavner Danmarks interesser.